食糟行
作者：洪咨夔
朝代：宋

paragraphs: 龍州石秫七斗醪，百錢半升官價高。
村民無分酒到吻，清晨荷薪爭博糟。
得糟還家喜欲舞，遠汲淡煮燃松毛。
𦺥飺麥餠澀難下，藉此嚥送如葷臊。
我時作守輒自愧，每飯釜有羹堪轑。
罷官兩夏肉入務，食糟却如住百牢。
紛綸玉縷芼葱渫，晃漾珠滴霑麻膏。
多從未破甑頭餾，間入半折鐺中爊。
王瓜未甲蒿苣老，芬美獨擅盤飱豪。
饞奴停匕朵予餕，一餔七八譏何饕。
太平無事稱意飽，竹床大鼾枕離騷。
客來闖戶口尚臭，錯疑被酒醺陶陶。
我亦爲言，恰夢金絲帳底斟羊羔。